Ay Şəkər (Növrəs İman)
Fəsli-tabistanda bağü bostanda 
Novrəstə cavanım, gülüm, ay Şəkər! 
Sədrin gülşənində nari-pistanm 
Müştaqıdı xəstə dilim, ay Şəkər!

Görsəm camalını, çəkmərəm azar, 
Günbəgün şövqündən taparam mədar. 
Yaz dərdi-dilini, eşidim nə var, 
Eyhamman qandır, bilim, ay Şəkər!

Gözəlcə xaliqim yaradıb gözəl;
Əndam gözəl, cəsəd gözəl, can gözəl. 
Öz canımı qurban eləyim əzəl,
Sonra da əqrabam, elim, ay Şəkər!

Cənnəti-əlada huri, qılmansan,
Eşqin gülşənində gülü reyhansan.
Mən olum sədəqən, əhli-ürfansan, 
Bircə xəbər göndər, gəlim, ay Şəkər!

Gülsən, həvəsində mən bülbül ollam, 
Hər zaman yanında əhli-dil ollam, 
Novrəstə İmanam, özüm qul ollam, 
Yoxdu candan qeyri qulum, ay Şəkər!

XX əsrin qoşmaları